b'\n_START_ARTICLE_\nSuperstoletnik\n_START_PARAGRAPH_\nSuperstoletnik je oseba, ki je do\xc4\x8dakala starost 110 let. Tako starost dose\xc5\xbee pribli\xc5\xbeno 1 na 1000 stoletnikov.\n_START_SECTION_\nIzraz\n_START_PARAGRAPH_\nSlovar slovenskega knji\xc5\xbenega jezika in drugi slovarji sloven\xc5\xa1\xc4\x8dine izraza ne poznajo, vendar se uporablja kot slovenska ustreznica angle\xc5\xa1kega izraza supercentenarian.\n_START_SECTION_\nPojavnost\n_START_PARAGRAPH_\nLeta 2003 je ameri\xc5\xa1ka gerontolo\xc5\xa1ka raziskovalna skupina The Gerontology Research Group podala oceno, da je bilo na vsem svetu \xc5\xbeive\xc4\x8dih okoli 350 do 400 superstoletnikov, od njih pa so pri okoli 40 tudi potrdili navajano starost. Leta 2013 je In\xc5\xa1titut Max Planck za demografska raziskovanja v Nem\xc4\x8diji izvedel raziskavo, v kateri so potrdili 663 primerov \xc5\xbeive\xc4\x8dih in \xc5\xbee preminulih superstoletnikov ter ugotovili, da jih je bilo najve\xc4\x8dje \xc5\xa1tevilo (absolutno \xc5\xa1tevilo, ne upo\xc5\xa1tevajo\xc4\x8d pogostnost) padajo\xc4\x8de razvr\xc5\xa1eno v naslednjih dr\xc5\xbeavah: Zdru\xc5\xbeene dr\xc5\xbeave Amerike, Japonska, Anglija (vklju\xc4\x8dno z Walesom), Francija in Italija._NEWLINE_Prvi potrjeni superstarostnik v \xc4\x8dlove\xc5\xa1ki zgodovini je bil Geert Adriaans Boomgaard, ki je umrl konec 19. stoletja.\n_START_SECTION_\nSlovenski superstoletniki\n_START_PARAGRAPH_\nRekorderka v dose\xc5\xbeeni starosti v Sloveniji je Katarina Marini\xc4\x8d (*30. oktober 1899, \xe2\x80\xa02. september 2010), ki je do\xc5\xbeivela skoraj 111 let (natan\xc4\x8dneje 110 let in 307 dni). Kot druga superstoletnica je postala Marija Vencelj Maggi (*23. december 1905, \xe2\x80\xa08. oktober 2016), ki je do\xc5\xbeivela 110 let in 290 dni. Tretji superstoletnik in edini mo\xc5\xa1ki je postal Niko Drago\xc5\xa1, ki se je rodil 27. avgusta 1907 in je umrl 31. marca 2018, v starosti 110 let in 216 dni.'